runetrust/blame-folketinget-dk huggingface dataset:
Aaja Chemnitz (IA), 2024-04-19:
Jeg vil gerne sige tak for samarbejdet og tak for, at ordføreren også er optaget af Grønland ligesom en del af forsvarsordførerne.
Så vil jeg gerne slå fast, at det også er Grønlands ønske, at man lever op til NATO's styrkemål.
Det synes jeg er ret vigtigt også at få understreget.
Noget af det, jeg synes det er vigtigt at have fokus på, er, at de skibe, der er omkring Grønland og sådan set også omkring Færøerne, jo har været stærkt udfordret.
Derfor synes jeg, det handler om at få fremrykket indkøbet af nye skibe.
Og der er måske lidt tendens til, at det lidt bliver sådan de her krigsskibe, som man ser i grønlandsk farvand, og det kan jeg godt mærke på befolkningen hjemme i Grønland, når jeg er hjemme, at man bliver en lille smule stødt af.
Og der synes jeg slet ikke at man er i mål endnu, så der er et stort stykke arbejde, der skal gøres.
Carsten Bach (LA), 2024-04-19:
Et tema, ordføreren også har bragt op som spørger fra salen, er det her med beredskab og samfundssikkerhed, som jeg jo synes er meget vigtigt, og som også er en del af de her forsvarsforligsforhandlinger, som vi har været inde på ad nogle omgange, og også derved spiller søværnets enheder i Grønland jo en særlig rolle.
Det er jo der, hvor jeg også selv tidligere har været inde på det her paradoks, måske, at man i Forsvarsministeriet har opfundet den her betegnelse, at man kvantitativt lever op til NATO's styrkemål.
Jeg er udmærket klar over, at man i Grønland måske har nogle andre fokuspunkter omkring søværnets enheder i Grønland end lige præcis opfyldelse af NATO's styrkemål.
Men er det ordførerens opfattelse, at regeringen lever op til de aftaler, der er med Grønland om tilstedeværelse, beredskab, overvågning osv. i det grønlandske?
Aaja Chemnitz (IA), 2024-04-19:
Da FN's specialrapportør kom her til Folketinget, men også til Grønland, kom han jo med en lang række anbefalinger.
Noget af det, vi har gjort fra IA's side i Folketinget, har været at stille en række spørgsmål til de her anbefalinger – er det noget, regeringen vil gå videre med?
Det, vi har oplevet, er, at man ikke samlet set ligesom har taget et initiativ og taget ansvar for det, men at vi faktisk fra IA's side – og nogle gange også i samarbejde med Siumut – har sikret nogle penge i finanslovsforhandlingerne.
Men FN's specialrapportør skriver ikke, at IA har et ansvar for det; han skriver, at staten har et ansvar for at sikre en lang række tiltag for særlig sårbare grønlændere i Danmark, så de får en bedre indsats end den, der er i dag.
Så det synes jeg man skal tænke lidt over.
Man lægger et lidt for stort ansvar, synes jeg, over på os som repræsentanter for Grønland – eller Færøerne for den sags skyld – frem for egentlig at tage sit eget ansvar som stat.
Flemming Møller Mortensen (S), 2024-04-19:
Den allersidste del, som ordføreren her er inde på, vil jeg gerne koble til de særlig socialt udsatte grønlændere i Danmark, for jeg er også bekymret for stigningen.
Og jeg tænker, at det er et godt initiativ, som ordføreren også nævner, der er kommet op med Aalborg Kommune og Københavns Kommune.
Der flytter mange grønlændere til Danmark, som har et socialt udfordret liv på forhånd, og netop det med de unge og dem, der kommer fra kysten, som har en udfordring med, hvor de skal flytte hen, hvis de ønsker at flytte fra kysten, synes jeg vi skal sætte højere på dagsordenen, også i forhold til en dansk sammenhæng.
Aaja Chemnitz (IA), 2024-04-19:
Tak for spørgsmålene, og også tak for samarbejdet i øvrigt.
Nu har jeg været formand for Arctic Parliamentarians, arktiske parlamentarikere, siden 2021, og jeg har også et meget vredt brev liggende fra en russisk ambassadør, fordi vi også valgte at sige, at vi satte det russiske medlemskab på pause.
Jeg synes sådan set, det er ret nemt at samarbejde, og måske i virkeligheden også nemmere at samarbejde.
Det er blevet tydeligere, at vi er enige om de grundlæggende værdier.
Det er måske noget af det, jeg sådan tager allermest med mig.
Jeg sidder selv i bestyrelsen for UArctic, som er 185 universiteter i Arktis og uden for Arktis, og jeg tror, det bliver sindssygt vigtigt, at man netop sikrer lokale muligheder for uddannelse og jobs, sådan at man kan fastholde de unge i Arktis.
Flemming Møller Mortensen (S), 2024-04-19:
Jeg vil også gerne starte med at udtrykke stor forståelse for, at fru Aaja Chemnitz er glad for at skulle videreføre formandskabet i forhold til arktiske parlamentarikere.
Jeg ved, og jeg kan mærke, hvor dybt dedikeret hun er, og jeg vil også gerne personligt udtrykke en stor forståelse for, at det er virkelig vigtigt, at I står sammen i de drøftelser.
Fortsat held og lykke med formandskabet.
Så vil jeg sige, at jeg er rigtig glad for, at ordføreren betoner unges betydning så meget, og jeg nikker fuldstændig forstående til, at man også i forhold til Arktisk Råd skal kigge på at få unge trukket ind i det arbejde.
Jeg oplevede selv på et tidspunkt, hvor jeg havde ansvaret for det nordiske samarbejde, at se, hvilken glæde det var, at vi havde unge delegater på det område.
De var i høj grad med til at italesætte væsentlighed, så derfor også held og lykke med den del; det er i hvert fald noget, vi fra socialdemokratisk side vil gøre, hvad vi kan, for at bakke op omkring.
Så tænker jeg helt konkret, og det er et spørgsmål til ordføreren: Når nu mødet bliver afholdt på Marienborg, er der så noget, ordføreren tænker vi vil kunne gøre i Grønlandsudvalget, altså omkring temamøder og andet, for at prøve at lægge et politisk pres herind i forhold til lige nøjagtig den integration af de unge i Grønland og Danmark?
Aaja Chemnitz (IA), 2024-04-19:
I Grønland har vi fået afsat 114,5 mio. kr. i vores sidste finanslov, fordi man i Grønland også vil tage et større ansvar for sundhedsområdet, og jeg synes også, det er oplagt.
Så er der en række områder, hvor jeg sådan set tror det er ret vigtigt, for jeg har bl.a. også talt med en forening for sundhedspersonale, som hedder PPK, og dem har jeg talt med løbende, og noget af det, de peger på, er sådan set også, at vi skal være gode generalister i Grønland, men vi vil altid have brug for specialister udefra, og der tænker jeg, at et samarbejde med Danmark er helt oplagt.
Christian Friis Bach (RV), 2024-04-19:
Det kommer jo an på, hvad den uvildige udredning måtte vise.
Men vi anerkender, at det her har været et meget, meget alvorligt slag, og at der er kvinder, der har fået frataget deres drømme og deres håb og har lidt overlast, og det tager vi meget alvorligt.
Jeg anerkender fuldt ud den smerte og sorg, som de oplever og stadig bærer med sig.
Vi er ærgerlige over, at det er endt med en stævning og en retssag, for vi havde gerne set, at man kunne have løst det på anden vis, men hvis udredningen og retssagen måtte vise og udligne et specifikt ansvar på radikale ministre, er jeg sikker på, at vi står ved det.
Karsten Hønge (SF), 2024-04-19:
Tak for samarbejdet til fru Aaja Chemnitz personligt og til Inuit Ataqatigiit generelt.
Jeg tror, at det her er på plads ikke bare at sige qujanaq, men qujanarsuaq.
Det er en søjle, synes jeg, i vores fællesskab, at vi også har de her partiforbindelser.
Jeg vil i øvrigt også i den forbindelse sige tillykke til fru Aaja Chemnitz med valget til formandsposten for arktiske parlamentarikere.
Det, jeg godt kunne tænke mig at spørge ind til, er situationen i sundhedsvæsenet.
Jeg er selvfølgelig helt opmærksom på, at det er et hjemtaget område, men hvordan ser fru Aaja Chemnitz mulighederne for fra dansk side i det omfang, man måtte ønske det i Grønland, at understøtte at få rettet noget op på den ekstremt skæve sociale og geografiske adgang til sundhed, bl.a. inden for kræftområdet, hvor chancen for at overleve er langt ringere i Grønland end i Danmark?
Alex Ahrendtsen (DF), 2024-04-19:
Tak for det svar.
Skal jeg forstå det sådan, at hr. Christian Friis Bach så vil tage initiativ til det internt i Radikale Venstre, så vi på et eller andet tidspunkt får en officiel undskyldning fra partiet på grund af partiets aktive rolle i spiralsagen?
Tina Cartey Hansen (KF), 2024-04-19:
Tak, formand, og tak for ordet.
Tak til statsministeren for både den mundtlige og skriftlige redegørelse.
Jeg vil også benytte lejligheden til at takke Grønlandsudvalget for et godt temamøde om Grønlands økonomi tidligere på ugen.
Men jeg vil sige, at det er en kæmpe oplevelse lige at få det her med på falderebet i min tid i Folketinget.
Så tak for det.
I sådan en redegørelse kommer vi jo vidt omkring.
Det har vi allerede været i debatten, og jeg vil gerne italesætte nogle enkelte områder.
Det er positivt, at det økonomisk går godt i Grønland og på Færøerne, men der er også udfordringer i forhold til den demografiske udvikling og mangel på arbejdskraft, der skal løses, samtidig med at der skal skabes nye indtægter for at fremtidssikre økonomien.
Fiskeri som det altoverskyggende erhverv gør økonomien sårbar.
Det er derfor godt at læse om investeringer i Grønland i bl.a. lufthavne, turisme og vandkraftprojekter.
Det var også noget af det, vi fik uddybet på temamødet, og som jeg glæder mig til at følge, om end det bliver lidt mere fra sidelinjen.
Som konservativ glædes jeg over afsnit 3, pkt. 4, der handler om styrket kendskab til rigsfællesskabet på kultur- og undervisningsområdet.
Det er positivt, at kendskabet til hinanden på denne måde udbedres.
Jeg må nemlig med beklagelse tilstå, at det er meget lidt, jeg selv har lært om Grønland og Færøerne i min skoletid, og jeg kan konstatere, at mine børn på 11 og 13 år stort set heller ikke har lært om landene.
Nu har vi været omkring det nogle gange, og jeg synes også personligt, det er rigtig vigtigt, at vi bliver bedre til at få fortalt de her historier.
Og jo, det skal til dels være i skolen, men det skal ikke kun handle om, hvor stor Grønland er arealmæssigt eller Færøerne; det er jo netop også, hvordan hverdagen er, så min 11-årige søn kan sætte sig ind i, hvordan hverdagen for en 11-årig i Grønland er.
Der skal vi jo også bare være åbne over for nye medier.
Det er jo sådan noget som Ultra Nyt.
Det er jo det, de unge ser.
Det er YouTube, de ser.
Jeg ved, at der er forskellige holdninger til TikTok, men vi må bare acceptere, at det er der, de unge er.
Så hvordan får vi også spredt nogle af de gode historier om Grønland og Færøerne der, og så til dels selvfølgelig også i voksennyhederne, så vi alle sammen kan tale lidt mere om det?
Der tænker jeg også – det har ikke været nævnt – at jeg da gerne lige vil smide forældre- og familieansvaret på bordet.
Et andet vigtigt punkt, vi jo også har været omkring, og som selvfølgelig også ligger Det Konservative Folkeparti på sinde, er den aktuelle sikkerhedssituation i Arktis, og hvordan vi sammen bedst sikrer rigsfællesskabets interesser og beskytter grænserne.
Her er vi jo naturligvis også bekymrede for både kort- og langsigtede interesser fra Kina og Rusland og opfordrer til, at vi har en løbende dialog om, hvordan vi bedst håndterer det.
Så ja, det blev lidt kort i dag, men jeg vil bare på vegne af Det Konservative Folkeparti takke for et godt samarbejde og en rigtig god drøftelse om det rigtig vigtige emne, som vores rigsfællesskab er.
Nanna W. Gotfredsen (M), 2024-04-19:
Det ligger i den svære afdeling.
Jeg vil rigtig, rigtig gerne først og fremmest lytte til ordføreren og så tage ønsker, behov og prioriteringer med tilbage.
Lad os gøre det snarest.
Aaja Chemnitz (IA), 2024-04-19:
Mange tak.
Så vil jeg også gerne kvittere for den her rigsfællesskabsaften.
Så jeg vil gerne tage initiativ til, at vi følger op på det.
Så kigger vi jo ind i, at vi om et år skal overtage formandskabet for Arktisk Råd, og der ligger et kæmpestort stykke arbejde i at sikre en ordentlig inddragelse.
Der vil jeg høre, hvad man mener fra Moderaternes side er vigtigt at have fokus på, når Danmark, Grønland og Færøerne sammen skal overtage formandskabet i Arktisk Råd.
Nanna W. Gotfredsen (M), 2024-04-19:
Vi er bestemt enige.
Jeg har også sat mig en lille smule ind i samarbejdet.
Det startede med rådmanden i Aalborg, ja.
Jeg og Moderaterne er overordentlig enige: Vi skal gøre noget, og vi skal gøre det klogt, og vi skal gøre det sammen med dem, det handler om.
Aaja Chemnitz (IA), 2024-04-19:
Mange tak til ordføreren for talen.
Jeg vil gerne sige særlig tak for de dybfølte ord, som jeg oplever at ordføreren gav udtryk for over for vores allermest udsatte.
Jeg plejer sådan at sige, at grønlændere er overrepræsenteret i socialstatistikkerne og underrepræsenteret i beskæftigelsesstatistikkerne.
Der er ingen tvivl om, at der er en kæmpe social indsats, der skal gøres, og særlig den her helt tidlige indsats, når folk vælger at flytte fra Grønland til Danmark.
Der ligger et kæmpestort stykke arbejde.
Jeg oplever også, at det ligger på relativt få hænder.
Derfor vil jeg også opfordre til, at der er flere ordførere, som er opmærksomme på udsatte grønlændere og gør mere der.
Jeg har taget et initiativ sammen med Aalborg Kommune til at lave en tænketank, og vi har heldigvis også fået Københavns Kommune til at engagere sig.
De tager sammen til Grønland for netop at se, hvad man kan gøre, og noget af det, de efterspørger, er faktisk en national indsats både i Grønland og i Danmark.
Så der er ingen tvivl om, at der er meget mere, vi skal gøre.
Vi skal lytte meget mere til særlig kommunerne, som er meget tættere på borgerne, end vi er på Christiansborg.
For vi skal samlet set gøre, hvad vi kan for at skabe en større indsats, og det vil jeg høre om Moderaterne er enige i.
Carsten Bach (LA), 2024-04-19:
Det har ikke været nogen hemmelighed i forhandlingerne, at Liberal Alliance har ønsket, at der var et større fokus på Arktis, og at der blev prioriteret yderligere i forhold til Arktis end det, der faktisk er tilfældet på nuværende tidspunkt, og at det jo i så tilfælde også uvægerlig ville kræve øget involvering af, dialog med og inddragelse af både Grønland og Færøerne.
Anna Falkenberg (SP), 2024-04-19:
Det er jeg som sådan meget enig med ordføreren i.
En anden ting, jeg gerne vil komme ind på, er det her med forsvarspolitikken, som hr. Carsten Bach også er ordfører for, og det er nemlig de kapaciteter, som vi skal bruge nogle penge på i Nordatlanten og Arktis.
Førhen blev Færøerne og Grønland ikke inddraget, nærmest overhovedet ikke, i de aftaler og de investeringer, der skal laves.
Det ser vi så nu en helt anden tilgang til.
Er ordføreren enig i det, og synes ordføreren, at der er nok inddragelse af Færøerne og Grønland i forbindelse med de investeringer, der faktisk skal laves?
For det er meget vigtigt for forankringen, hvis det skal have ben at gå på i sidste ende.
Carsten Bach (LA), 2024-04-19:
Ja, jeg synes, det er en interessant idé.
Det går måske mere ind under det udenrigspolitiske område, som ikke specifikt sorterer under mig som ordfører i den her sammenhæng.
Men som jeg også klart gav udtryk for i min tale, mener jeg, det er ret vigtigt, at der er stor international opmærksomhed om diplomatisk samarbejde – de enkelte dele af rigsfællesskabet for sig, men også som et hele.
Jeg mener, at vi bør fange det momentum, og det mener jeg ikke regeringen gør i øjeblikket, når man ikke har en egentlig arktisk ambassadør.
Hvilken konstellation der kan laves, hvad det angår, er jeg egentlig personligt meget åben over for.
Jeg mener bare, det er vigtigt, at der er en synlig repræsentation og en klar og tydelig stemme, hvad det her angår.
Det blev nævnt tidligere, at von der Leyen var på besøg med statsministeren i Grønland.
Altså, det sender nogle vigtige internationale signaler, og det vil det også gøre, hvis vi har en egentlig arktisk ambassadør.
Anna Falkenberg (SP), 2024-04-19:
Tak til ordføreren for talen.
Ordføreren kommer bl.a. ind på det her med den arktiske ambassadør, som vi har omtalt mange gange før.
Jeg er ikke så optaget af, lige præcis hvem det er, der sidder der.
Jeg er optaget af, at der i hvert fald er en person, måske flere personer, der kan varetage både Danmarks, Færøernes og Grønlands interesser.
Er det noget, som ordføreren også synes er en interessant idé så at sige?
Carsten Bach (LA), 2024-04-19:
Årsagen til, at jeg nævnte Norge i den her sammenhæng, er, at jeg ved, at Norge er langt fremme i forhold til deres anskaffelsesproces omkring arktiske droner, og at den norske forsvarsminister så sent som i mandags i Washington sagde, at man i Norge er klar til at købe en dronekapacitet.
Og jeg mener, at det vil være meget relevant, at man, for at Danmark kan komme på omgangshøjde der, faktisk kobler ind i det samarbejde.
Men jeg mener også klart, det er relevant, at man kigger mod det nordamerikanske, f.eks. mod Canada, for at søge samarbejde, i øvrigt også med amerikanerne, for at kunne løse de her samfundsberedskabsopgaver, som er meget, meget væsentlige i den arktiske region.
Aaja Chemnitz (IA), 2024-04-19:
Mange tak.
Lige præcis der er ordføreren og IA meget, meget enige.
Hvad angår det her med at se lidt ud over, hvad det er for et dansk forsvar, der skal være i Grønland, og hvordan man kan inddrage Grønland meget mere i opgaveløsningen, er det vigtigt at se lidt ud over Danmarks grænser og Grønlands grænser for at se, hvem det er, vi kan samarbejde med, særlig i forhold til det, at vi er en del af det nordamerikanske kontinent.
Kigger man 5-6 år tilbage, havde vi ikke en udenrigs- og sikkerhedspolitisk strategi.
Det har vi nu.
Altså, det var et blankt papir.
Jette Gottlieb (EL), 2024-04-19:
Der er blevet sagt meget, men jeg vil hæfte mig ved nogle af de konkrete vigtige problemstillinger, som ikke er kommet helt højt nok op på dagsordenen i de seneste år.
Rigsfællesskabet er gammelt og har udviklet sig fra et egentligt kolonialt forhold – og det kan vi stadig se sorte spor af, bl.a. spiralsagen – til et rigtigt samarbejde.
Men et helt ligeværdigt samarbejde er det nu ikke blevet til endnu.
Det er til gengæld en ambition, som jeg hører flere og flere dele.
Og det gælder Nordisk Råd, hvor det for mig ville være helt naturligt, at færingernes og grønlændernes medlemmer udgjorde deres egen selvstændige delegation.
Et spørgsmål, der ikke har været omtalt så meget, er spørgsmålet om råstoffer.
Her er det vigtigt at respektere de enkelte nationers prioriteringer.
Jeg håber, at vores fællesskab kan være enige om, at det handler om at gøre klimaspørgsmålet til en helt overordnet faktor og dermed sikre, at der ikke bliver eftersøgt eller udvundet fossile brændsler i vores respektive farvande.
På området for sjældne mineraler er det særlig vigtigt at lytte til de lokale prioriteringer, og her vil jeg minde om, at Grønland faktisk har en råstofstrategi, som det er vigtigt bliver respekteret.
Heldigvis sker der konkrete udviklinger i vores fællesskab.
Først vil jeg nævne det nye kontaktudvalg.
Det er et godt skridt.
Jeg håber, at der kommer noget godt ud af det i fremtiden; det ved vi jo ikke endnu.
En anden ting er selve uddannelsesmodtagelsen.
Til sidst vil jeg sige noget om det sociale samspil mellem vores respektive befolkninger, og der synes jeg faktisk, det går den gale vej.
Jeg er helt sikker på, at jeg lærte mere om Færøerne og Grønland, da jeg gik i skole, end de nuværende skoleelever lærer i de danske skoler, og det er især den vej, det går.
Danske børn og unge og voksne ved simpelt hen ikke nok om de andre lande i rigsfællesskabet og deres vilkår og forhold i øvrigt.
Det kan man godt styrke – eller det skal vi styrke.
Men vi må være opmærksomme på, at grunden til, at det ikke sker, er, at det koster penge.
For det koster penge, når vi skal møde hinanden og rejse de her strækninger, og dem er der ikke rigtig nogen vilje til at afsætte til formålet.
Der har jeg det sådan, at der er mange elementer og mange ting, vi kunne gøre.
Der synes jeg, at Danmark simpelt hen skal afsætte flere penge til at foretage den form for udveksling, for det er jo der, vi får bekræftet vores fællesskab.
Vi har både et fællesskab, men vi har også en forskellighed, og uden respekt for den forskellighed får vi ikke et ægte fællesskab, og det er det, jeg satser på.
Der tror jeg altså, at det vigtigste er, at vi starter i de unge år, hvis vi skal opnå det.
Alex Ahrendtsen (DF), 2024-04-19:
Jeg har et spørgsmål vedrørende spiralsagen.
Det var jo en radikal minister, der var ansvarlig på daværende tidspunkt, hvor man satte spiraler op i grønlandske kvinder.
Det har jo på mange måder været en skandale, og det er godt, vi får det afdækket gennem en historisk redegørelse over de kommende år.
Er der internt i Radikale Venstre et arbejde sat i gang, for at man på sigt vil undskylde for sin andel i spiralsagen, i og med at det var en radikal minister, der var ansvarlig?
Jeg ved jo, at ordføreren går rigtig meget op i ordentlighed, og det sætter vi alle pris på her i salen.
Så jeg er egentlig bare nysgerrig, i forhold til om Radikale Venstre vil tilkendegive, at man havde lod og del i spiralsagen, og dermed også sende en officiel undskyldning på partiets vegne til de grønlandske kvinder.
Christian Friis Bach (RV), 2024-04-19:
Hr. Carsten Bach ved jo fra forhandlingerne, at jeg og hr. Carsten Bach har sat meget fokus på kapaciteten hos Forsvarets Materiel- og Indkøbsstyrelse til at foretage grundige markedsundersøgelser.
Det mener jeg er helt afgørende at få styrket, for der sker jo en række direkte tildelinger, som ikke er en standardudbudsproces, og der skal vi have en langt stærkere kapacitet og stærkere retningslinjer for de her markedsundersøgelser, så vi kan foretage de her indkøb på bedste vis.
Jeg så også meget gerne, at de retningslinjer blev delt offentligt på internettet, så alle virksomheder kan se, hvordan en indkøbsproces foregår, når man skal købe ind i Forsvarets Materiel- og Indkøbsstyrelse.
Så jeg er helt enig med ordføreren.
Nu skrev jeg ikke under på en kontrakt ved den pågældende frokost, lad mig sige det sådan.
Jeg forstår, at der er flere udbydere, så det synes jeg man skal lave en grundig markedsundersøgelse af, før man træffer en endelig beslutning.
Men det, der overraskede mig, var, hvor billigt man faktisk kan få en satellit, altså en dansk satellit, og derfor ser jeg da muligheder for, at vi netop også kan bruge det i forsvarsforhandlingerne.
Det skal vi selvfølgelig have en god dialog med Grønland og Færøerne om, altså hvordan satellitter kan indgå i den samlede overvågningsopgave, som vi har så hårdt brug for.
Jeg vil så sige, at det ikke var en loge, jeg sad i, men det var faktisk en frokost på Aalborg Kaserne i forbindelse med Forsvarets Dag.
Carsten Bach (LA), 2024-04-19:
Måske kan ordføreren så også uddybe en lille smule mere, hvad det er for en proces, som Radikale Venstre ser man gerne vil igennem der – en meget grundig og detaljeret proces, tror jeg ordføreren nævnte.
Vi har jo tidligere set de der forhastede indkøbsprocesser hos FMI, som er gået galt.
Men vi skal jo måske også lige være lidt optaget af pris her, fordi vi jo meget ofte også ser, at vi ved indkøb af våbensystemer og materiel på forsvarsområdet jo forlods bliver stillet i udsigt, at det er meget billigt; men meget ofte viser det sig at komme til at koste det dobbelte, tredobbelte eller firedobbelte, når det kommer til droner, f.eks. i Arktis.
Jeg tror, jeg vil blive i de der lidt høje og måske lidt tynde luftlag, som Radikale Venstre og jo faktisk ofte befinder sig i, og fortsætte lidt ned ad satellitsporet, nemlig til den tuskhandel om satellitter, som det lyder som om den radikale ordfører har lavet med en af sine logebrødre i Nordjylland.
Det var et meget interessant billede, ordføreren tegnede der.
Det er ikke, fordi jeg ikke enig med ordføreren i, at vi skal have øget overvågning og også gerne gøre brug af satellitter, når det handler om Arktis og signalindhentningen og overvågningen dér, men vi har jo en analyse af netop satellitområdet på vej i forsvarsforligskredsen, og den radikale ordfører har jo tidligere gjort sig meget til talsmand for kritik af – og det har jeg og Liberal Alliance jo bakket meget op om – de her meget forhastede indkøbsprocesser, som vi ser i Forsvarsministeriets Materiel- og Indkøbsstyrelse.
Så synes ordføreren ikke, at det er lidt præmaturt på den måde allerede at have indkøbt satellitter sådan her en fredag formiddag?